Zephany Nurse se ontvoerder gevonnisFoto: ANA Die 52-jarige vrou wat skuldig bevind is aan die ontvoering van Zephany Nurse byna 20 jaar gelede, is Maandag in die Wes-Kaapse hooggeregshof tot tronkstraf gevonnis. Regter John Hlophe het die beskuldigde, wie se naam nie genoem mag word nie om Zephany se ware identiteit te beskerm, tot effektiewelik 10 jaar tronkstraf gevonnis. Sy is in totaal tot 19 jaar tronkstraf gevonnis waarvan vier jaar vir vyf jaar opgeskort is. Die vonnisse sal gelyklopend uitgedien word. Die beskuldigde is vroeër vanjaar skuldig bevind aan ontvoering, bedrog en die oortreding van die Kinderwet. Sy het die drie dae oue Zephany op 30 April 1997 uit haar biologiese ma se hospitaalkamer in die Groote Schuur-hospitaal ontvoer. Zephany se ware identiteit het verlede jaar aan die lig gekom toe haar jonger biologiese suster by dieselfde hoërskool as sy begin skoolgaan het. Slotbetoë in die voortslepende saak is Donderdag gelewer. Adv. Reaz Khan, namens die beskuldigde, het die hof versoek om nie die straf in ŉ gesindheid van woede te benader nie. Hy het aangevoer die vrou se ouderdom, swak gesondheid en die feit dat sy ŉ eerste oortreder is, moet as versagtende faktore oorweeg word. Hlophe het egter dié argument verwerp en gesê die misdaad was vooraf beplan. “Sy het die kind ŉ ander naam gegee en nie vir haar die waarheid vertel nie,” het Hlophe gesê. Hy het gesê die beskuldigde kon skuld beken het, eerder as om “die hof se tyd te mors”. Staatsaanklaer Evadne Kortje het aangevoer die beskuldigde het 17 jaar lank die voordele gehad om Zephany vir haarself te hou. Kortje het aangevoer die beskuldigde se gebrek aan berou en empatie is “skokkend om die minste te sê”. Sy het direkte tronkstraf van 15 jaar versoek om die erns van die misdaad te weerspieël. “Haar optrede het Zephany se identiteit heeltemal uitgewis.” Zephany se ouers, Celeste en Morne Nurse, het ter verswaring van die vonnis getuig die ontvoering het ŉ ernstige uitwerking op hul lewens gehad en hulle het gevolglik nie ŉ verhouding met hul dogter nie. Lees alle vorige berigte oor Zephany Nurse op Maroela Media.